**ব্লা-ছেন-দ্গোংস-পা-রাব-গ্সাল** (ওয়াইলি: *bla chen dgongs pa rab gsal*) (৮৩২-৯১৫) একজন বৌদ্ধ ভিক্ষু ছিলেন যিনি তিব্বতের বিভক্তির যুগে বৌদ্ধধর্মের সংকটময় পরিবেশে পুনরায় বৌদ্ধধর্মকে পুনরুজ্জীবিত করেন।

প্রথম জীবন
----------

ব্লা-ছেন-দ্গোংস-পা-রাব-গ্সাল ৮৩২ খ্রিষ্টাব্দে তিব্বতের আমদো অঞ্চলে র্গ্যা-ঝুর (ওয়াইলি: *rgya zhur*) নামক এক ছোট শহরে জন্মগ্রহণ করেন। জন্মের পর তার নাম রাখা হয় মু-জু-গ্সাল-'বার (ওয়াইলি: *mu zu gsal 'bar*)। তিনি খাং-রিন-ছেন-র্দো-র্জে (ওয়াইলি: *khang rin chen rdo rje*) নামক বৌদ্ধ ভিক্ষুর নিকট বোধিচিত্ত, স্ক্যি-র্গ্যাল-বা'ই-গ্ত্সুগ-তোর (ওয়াইলি: *skyi rgyal ba'i gtsug tor*) নামক ভিক্ষুর নিকট প্রমাণ ও মধ্যমক এবং নাম-দ্গা'-ল্দান-ব্যাং-ছুব (ওয়াইলি: *nam dga' ldan byang chub*) নামক ভিক্ষুর নিকট যোগশিক্ষা করেন। তিনি দ্পাল-ছুব-বো-রি (ওয়াইলি: *dpal chub bo ri*) নামক স্থান থেকে দ্মার-বান-শাক্য-সেং-গে (ওয়াইলি: *dmar ban shakya seng ge*), গ্ত্সাং-রাব-গ্সাল (ওয়াইলি: *gtsang rab gsal*) এবং গ্যো-দ্গে-ছুং (ওয়াইলি: *g.yo dge chung*) নামক তিনজন বৌদ্ধ ভিক্ষুর নিকট পনেরো বছর বয়সে মু-জু-গ্সাল-'বার শিক্ষার্থীর শপথ গ্রহণ করেন এবং তার নতুন নামকরণ কর হয় ব্লা-ছেন-দ্গোংস-পা-রাব-গ্সাল। পরের বছর এই তিন বৌদ্ধ এবং হেশাং কাওয়াঙ্গো হেশাং গেনবাক নামক দুই চৈনিক বৌদ্ধ তাকে ভিক্ষুর শপথ দান করেন। এরপর তিনি তাঙ্গুত রাজ্যে সেং-গে-গ্রাগ্স-পা (ওয়াইলি: *seng ge grags pa*) নামক এক পন্ডিতের নিকট বিনয় সম্বন্ধে ও ল্হা-র্ত্সে-ভিগ-তিগ (ওয়াইলি: *lha rtse bhig tig*) নামক স্থানে ক্বা-'ওং-ম্ছোগ-গ্রাগ্স-পা (ওয়াইলি: *kwa 'ong mchog grags pa*) নামক এক পন্ডিতের নিকট বারো বছর ধরে প্রজ্ঞাপারমিতা, বোধিসত্ত্বভূমি ও অভিধর্ম সম্বন্ধে অধ্যয়ন করেন।

পরবর্তী জীবন
------------

এরপর তিনি আমদো অঞ্চলে দান-তিগ বৌদ্ধবিহারে বহু তিব্বতীদের বৌদ্ধধর্মে দীক্ষাদান করেন। এই সময় তার উল্লেখযোগ্য শিষ্য ছিলেন 'দুল-পা-ব্রুম-য়ে-শেস-র্গ্যাল-ম্ত্শান (ওয়াইলি: *'dul pa brum ye shes rgyal mtshan*) দ্বুস-গ্ত্সাং-গি-ম্খাস-পা-মি-ব্চু (ওয়াইলি: *dbus gtsang gi mkhas pa mi bcu*) বা মধ্য তিব্বতের দশ জ্ঞানী ব্যক্তি নামে পরিচিত দ্বুস অঞ্চলের সুম-পা-য়ে-শেস-ব্লো-গ্রোস, ক্লু-মেস-ত্শুল-খ্রিম্স-শেস-রাব (ওয়াইলি: *klu mes tshul khrims shes rab*), 'ব্রিং-য়ে-শেস-য়োন-তান (ওয়াইলি: *'bring ye shes yon tan*), রাগ-শি-ত্শুল-খ্রিম্স-'ব্যুং-গ্নাস (ওয়াইলি: *rag shi tshul khrims 'byung gnas*) ও র্বা-ত্শুল-খ্রিম্স-ব্লো-গ্রোস (ওয়াইলি: *rba tshul khrims blo gros*), গ্ত্সাং অঞ্চলের লো-স্তোন-র্দো-র্জে-দ্বাং-ফ্যুগ (ওয়াইলি: *lo ston rdo rje dbang phyug*), ত্শোং-ব্ত্সুন-শেস-রাব-সেং-গে (ওয়াইলি: *tshong btsun shes rab seng ge*) ও বোং-দোং-পা-আউ-পা-দে-কার (ওয়াইলি: *bong dong pa au pa de kar*) এবং ম্ঙ্গা'-রিস অঞ্চলের দুই ভাই তার নিকট দীক্ষালাভ করেন। এই দশ জন পরবর্তীকালে পূর্বদিকের বিনয় ঐতিহ্য নামক দীক্ষাপদ্ধতি চালু করেন এবং তিব্বতে পুনরায় বৌদ্ধধর্ম পুনরুজ্জীবনে সহায়ক হন। ব্লা-ছেন-দ্গোংস-পা-রাব-গ্সাল জীবনের শেষ দশ বছর দ্মার-ত্সাং-ব্রাগ (ওয়াইলি: *dmar tsang brag*) নামক গুহায় অতিবাহিত করেন।

তথ্যসূত্র
---------

1. 1 2 3  Chhosphel, Samten (অক্টোবর ২০১০)। "Lachen Gongpa Rabsel"। *The Treasury of Lives: Biographies of Himalayan Religious Masters*।
2. ↑  Chhosphel, Samten (নভেম্বর ২০১০)। "Sumpa Yeshe Lodro"। *The Treasury of Lives: Biographies of Himalayan Religious Masters*।

আরো পড়ুন
---------

* Davidson, Ronald. 2005. Tibetan Renaissance. New York: Columbia University Press.
* Roerich, George, trans. 1996. The Blue Annals. 2nd ed. Delhi: Motilal Banarsidas, pp. 63 ff.